text: Lastbil i brand: Motorvej var spærret i flere timer
  09 februar 2018 kl. 04.51
  Brandvæsnet kæmpede i flere timer med en brændende lastbil på E45 Sønderjyske Motorvej. Branden er slukket, men motorvejen er delvist spærret i nordgående retning omkring Christiansfeld. 
  I flere timer kæmpede brandvæsnet og politiet med en brændende lastbil. Lastbilen brød i brand omkring klokken 1 natten til fredag.
  - Lastbilchaufføren opdager røg. Derfor holder han ind til siden og så brænder det ellers. Det er formentlig startet i køleanlægget, siger vagtchef Bjørn Pedersen, Syd- og Sønderjyllands Politi, til TV SYD. Han tilføjer, at der ikke er kommet personer til skade.
  Lastbilen kom kørende i nordgående retning på E45 Sønderjyske Motorvej omkring Christiansfeld. På grund af kraftig røgudvikling og slukningsarbejdet blev motorvejen spærret i begge retninger mellem Haderslev N og Christiansfeld.
  I omkring tre timer var motorvejen spærret, før bilister igen kunne få lov til at køre sydpå, efter brande var slukket. Motorvejen i nordgående retning var delvist spærret i nogle timer efterfølgende, fordi lastbilen skulle læsses om.
  Så har brandvæsenet endelig fået så meget styr på brandstedet på Sønderjyske Motorvej, så der også kan køres mod nord - dog kun i det ene spor indtil videre. Vagtchefen. #politidk
  
  Slukningen af branden i lastbilen på Sønderjyske motorvej trækker ud. Man forventer at slukningsarbejdet vil vare ca en time endnu. Herefter skal der læsses om, så motorvejen vil nok være delvist lukket frem til kl. 0600. Vagtchefen #politidk
  
  Sønderjyske motorvej. Kraftig røgudvikling gør at det er nødvendigt at spærre det sydgående spor også. Pas på derude. #politidk
  
  Sønderjyske Motorvej nord for afkørsel 67 ved Christiansfeld, er spærret i nordgående retning grundet en brændende lastbil. Ingen personskade. Slukningsarbejde pågår. Vær agtpågivende. Vagtchefen. #politidk
  
  